**Dragi učenci izbirnega predmeta ansambelska igra,**

ker ne moremo skupaj muzicirati v glasbeni učilnici, vam bom danes dala napotke za nadaljnje delo in ocenjevanje. Oceno lahko pridobiš na dva različna načina:

**1. MOŽNOST ZA OCENO**

Kar nekaj nalog ste v času šolanja na daljavo že dobili, povabljeni ste bili, da mi pošljete posnetke svojega muziciranja. Nekaj se vas je odzvalo z uspešno igro na lončke, čestitam!

Oceno na daljavo boste dobili z ustvarjalnimi nalogami oziroma posnetki svojega igranja, ki ste mi jih oziroma mi jih še boste poslali. **Vsak posnetek bo vrednoten z dvema točkama**: 2 točki za ustvarjalno in natančno opravljeno nalogo, 1 točka za manj natančno in ustvarjalno opravljeno nalogo. **Za (odlično) oceno morate zbrati vsaj pet točk.**

Ustvarjalna naloga za naslednjih 14 dni: **IGRANJE NA LASTNA TOLKALA**

**Oglej si posnetke:**

<https://www.youtube.com/watch?v=zsXOehynKJ8>

<https://www.youtube.com/watch?v=ncD2xjg71tw>

<https://www.youtube.com/watch?v=iQzuCScjs08>

<https://www.youtube.com/watch?v=lk75qDst8wE>

<https://www.youtube.com/watch?v=0TixllAObTI>

**USTVARIL/A BOŠ SVOJO GLASBO TELESA**! DOLGA NAJ BO VSAJ 1 MINUTO. LAHKO USTVARIŠ GLASBO NA TELO BREZ GLASBENE PODLAGE ALI Z NJO, LAHKO SI IZBEREŠ TUDI PRILJUBLJENO POP SKLADBO. LAHKO UPORABIŠ KAKŠEN PRIPOMOČEK (palice ali kamenčke ali kaj drugega).

Prepuščam ti svobodo pri izbiri in zaporedju zvokov. Pazi le, da ima tvoja stvaritev neko metrično osnovo, nek utrip. Lahko si izmisliš tudi svoj stalni vzorec, ki se bo ves čas ponavljal, vendar boš pri njem menjaval/a vrsto zvokov.

Morda se sliši komplicirano, a ne bo tako hudo. Samo lotiti se moraš naloge! Nekaj takega smo poskusili v skladbi, ki smo jo skupaj vadili, preden smo zapustili šolske klopi.

<https://www.youtube.com/watch?v=ukpaCZ3LS4Y>

Če želiš, lahko ustvarjaš s prijateljem iz skupine, a na daljavo! Svoje igranje posnemi in mi posnetek pošlji.

**2. MOŽNOST ZA OCENO**

**RAFERAT NA TEMO BALETA P. I. ČAJKOVSKEGA**

1. Referat mora imeti naslovnico, na kateri piše:

* ime in priimek avtorja referata
* naslov referata
* šola
* datum izdelka

1. Referat mora vsebovati **najmanj še 3 strani vsebine**, lahko pa tudi več. Slike, ki jih boš dodal v besedilo, v to ne štejejo. Velikost pisave naj bo 12 in ne več.
2. Pomembno je, da je besedilo **jezikovno pravilno, napisano v lepem slogu.**
3. Izrazi svoje mnenje o izbranih treh odlomkih iz izbranega baleta in ga utemelji.
4. Navedi vire (ta del ne sodi v obseg treh strani).
5. S spleta ni dovoljeno prepisovati, lahko vire povzameš in jih citiraš.
6. Pri vsebini imaš veliko svobode, tvoja tema pa je **Balet P. I. Čajkovskega (Hrestač ali Labodje jezero)**

**VSEBINSKE SMERNICE ZA IZDELAVO REFERATA z naslovom Balet P. I. Čajkovskega**

Izhodiščno gradivo: <https://eucbeniki.sio.si/gum8/3284/index.html>

V referatu boš pri oblikovanje tematike precej svoboden, lahko pišeš o tem, kaj je balet, o začetkih baleta, baletnih oblačilih, obuvalih, skladateljih baleta in njihovih znanih baletnih delih, P. I. Čajkovskem (kratko), kratko obnoviš izbrano baletno zgodbo, Na YT si lahko ogledaš posnetek baleta ali poiščeš znane odlomke. **Izberi si enega od dveh slavnih baletov Čajkovskega** in ga podrobneje predstavi:

# Povezavi do celotnih baletnih predstav:

# Hrestač (The Nutcracker): <https://www.youtube.com/watch?v=xtLoaMfinbU&t=1483s>

ali **Labodje jezero** (Swan lake): <https://www.youtube.com/watch?v=9rJoB7y6Ncs&t=2132s>

Pobrskaj po YT in poišči zanimive, znane odlomke iz izbranega baleta. Odkril boš veliko znane glasbe iz risank, računalniških igric, telefonskih zvonjenj … Izberi vsaj **tri odlomke** in jih podrobneje opiši, napišeš lahko, od kod glasbo poznaš, zakaj ti je všeč … Lahko poiščeš še kako posnetek do zanimive priredbe. Navedi tudi **spletne povezave** do teh posnetkov.

Na koncu izrazi svoje mnenje do baleta in glasbe, ki si jo poslušal.

**Kriterij ocenjevanja:**

**vsebina naloge:** do 4 točke

**zanimivost:** do 2 točki

**navedba vsaj treh povezav do zanimivih posnetkov in utemeljeno izraženo mnenje ob tem:** do 2 točki

**estetski videz in oblika:** do 2 točki

**jezikovna in slogovna pravilnost:** do 3 točke

**navedba virov:** 1 točka

**odlično 5:** 14, 13 točk

**prav dobro 4:** 12, 11 točk

**dobro 3:** 10, 9 točk

**zadostno 2:** 8 točk

**POMEMBNO OPOZORILO: ČASA ZA IZDELAVO REFERATA BOŠ IMEL DOVOLJ, DO KONCA MAJA. SEVEDA BI BILO ODLIČNO, ČE DELO OPRAVIŠ PREJ ☺**

**PROSIM, DA MI DO 8. MAJA SPOROČIŠ, NA KAKŠEN NAČIN ŽELIŠ PRIDOBITI OCENO.**

**VELIKO VESELJA OB GLASBENEM RAZISKOVANJU IN USTVARJANJU!**